ཁཱ་ཕེ་ལའར་ཡིས།ཐེངས་འདིའི་སིབ་བིའི་རིམས་ནད་ཆེན་པོ་བྱུང་དོན་ནི།ནམ་ཡང་རྒྱུན་མི་ཆད་པའི་དྲག་ཤུགས་གང་མང་དང་འབྲེལ་ཡོད་ཅིང་།དེས་སུའུ་དན་གྱི་རྩ་བའི་འཕྲོད་བསྟེན་དང་ཞབས་འདེགས་ལས་རིགས་ཉམས་པར་བྱས་ལ།འཕྲོད་བསྟེན་ཐད་ཀྱི་སྒྲིག་ཆས་དག་བཀོལ་མ་ཐུབ་པས།རྒྱུན་ལྡན་གྱི་འགོག་སྨན་རྒྱག་པའི་ལས་དག་འཆར་འགོད་ལྟར་ལེགས་འགྲུབ་བྱུང་མ་ཐུབ།སུའུ་དན་གྱི་ས་ཁུལ་ལ་ལར་སྔར་བཞིན་དྲག་ཤུགས་མང་ལ་བདེ་འཇགས་མིན་པ་དང་།རྒྱལ་སྤྱིའི་མི་ཆོས་རིང་ལུགས་འགོག་སྲུང་གི་ལས་བྱེད་མི་སྣ་དག་གནས་དེར་ཐོན་ནས་རོགས་སྐྱོར་བྱ་བའང་སྤེལ་ཐུབ་ཀྱིན་མི་འདུག་ལ།འགོག་སྨན་རྒྱག་མ་ཐུབ་པའི་བྱིས་པ་མང་པོར་ནད་དུག་འགོ་བའི་ཉེན་ཁ་ཆེན་པོ་དང་ལྡན།དཔེར་ན།ཏཱའར་ཧྥེའར་གྱི་ཤར་རྒྱུད་ས་ཁུལ་དུ།སིབ་བིའི་དབང་གིས་ཤི་ཚད་ནི་བརྒྱ་ཆའི༡༣ལ་ཐོན་ཡོད་ལ།བྱིས་པའི་ཐེབས་རྩ་ཚོགས་པས་དེར་དམིགས་ནས་གྲོས་གཞི་གཉིས་བཏོན་ཡོད་པ་ལས།གཅིག་ནི་སུའུ་དན་སྲིད་གཞུང་དང་སྲིད་གཞུང་ལ་རྒོལ་བའི་དྲག་ཤུགས་དཔུང་ཚོགས་ལ་སྐུལ་འདེད་ནན་མོ་བྱས་ཏེ།མྱུར་དུ་ཆ་རྐྱེན་ཅི་ཡང་མི་འདོན་པར་བྱིས་པའི་ཐེབས་རྩ་ཚོགས་པ་དང་དེའི་ལས་གྲོགས་དག་བཀག་འགོག་མེད་པར་རིམས་ནད་བྱུང་ཁུལ་དུ་ཐོན་ཏུ་བཅུག་ནས།བྱིས་པར་འགོག་སྨན་རྒྱག་པའི་ལས་དེ་བདེ་ལེགས་ངང་འགྲུབ་པར་བྱེད་དགོས།གཉིས་ནི་ཆ་རྐྱེན་ངེས་ཅན་ཞིག་གི་འོག་རྒྱལ་སྤྱིའི་སྤྱི་ཚོགས་ཀྱིས་སུའུ་དན་སྲིད་གཞུང་གི་བུ་ལོན་ཉུང་བ་དང་ཡང་ན་མེད་པར་བཟོས་སྟེ།ཁོ་ཚོའི་འཕྲོད་བསྟེན་དང་།ལུས་ཁམས་བདེ་སྲུང་།སྤྱི་ཚོགས་ཞབས་འདེགས།ཟས་བཅུད་ཐད་ཀྱི་ཆུ་ཚད་མཐོར་འདེགས་བྱེད་པར་སྐུལ་དགོས།